El Festival Internacional de Cinema i Ceràmica de Manises (CICEMA) atorga els seus premis
03 de juny de 2024

•  La pel·lícula ‘Brother’s Horn’ (l’Iran) aconsegueix el guardó ‘Ciutat de Manises’

Manises, 3 de juny de 2024.- L’Auditori Germanies de Manises ha acollit, en diferents sessions al llarg d’aquest cap de setmana, el Festival Internacional de Cinema i Ceràmica de Manises (CICEMA), dins de la Biennal Internacional de Ceràmica, i s’han entregat els premis d’aquest certamen únic a Europa que uneix les dues disciplines artístiques.

En la secció oficial, el jurat ha atorgat el premi ‘Ciutat de Manises’ a la cinta cinematogràfica Brother’s Horn, una ficció de poc més de 19 minuts dirigida per Majid Asadi (l’Iran), d’entre les 23 pel·lícules que competien en aquesta categoria. A més, s’han distingit mencions d’honor a les obres Yingjing Raku (la Xina), Tiempo y tierra (Espanya), La caída de Nimrod (Itàlia) i Serving Suggestions (Regne Unit).

Pel que fa a la secció de pel·lícules realitzades per l’estudiantat, la peça audiovisual guanyadora ha sigut Leaves of Grass, un curtmetratge experimental de 7 minuts que ha estat dirigit per Maria Bazuglaya (Portugal). En aquesta categoria, cinc films seleccionats competien pel guardó.

Finalment, el guardó del públic, decidit per votació de l’audiència, ha recaigut en l’obra La llum del fardatxet, un documental històric de menys de 27 minuts dirigit per Javi Reaktiu (Espanya). Aquesta pel·lícula fa una mena d’homenatge al ceramista maniser Vicente Martínez, una figura destacada en el municipi de l’Horta Sud.

Per altra banda, fora de competició s’han projectat algunes obres i s’ha celebrat una conferència del dissenyador valencià Javier Mariscal, qui ha posat en relleu el paper de la ceràmica en la seua obra. L’acte d’inauguració va tindre una performance en directe que no va deixar ningú indiferent.